
Mărturisitorii: George Drumur 


„George Drumur. Născut în Mănăstirea-Horecii, 
în anul 1911, luna Martie, 14. Nodul buchiilor a început 
să 1 se dezlege în şcoala primară, cu un singur învăţător, 
din locul natal. A urmat, apoi, cursurile şcolii normale 
din Cernăuţi. Neîndestulat ca alţii, a păşit să-şi 
completeze studiile la Conservatorul de muzică din 
Cernăuţi, îmbrăţişând astfel arta muzicii. 


Gustul pentru literatură i s-a infiltrat în suflet, încă 
de pe băncile şcolii normale, de un profesor, astăzi 
personalitate însemnată. Emoţia debutului a simţit-o, cu 
bunăvoința d-lui prof.univ. Dr. Ion I. Nistor, la „Junimea 

literară”. 


În preparaţie are câteva eseuri şi schiţe critice 
asupra literaturii şi artelor” (Junimea literară, nr. l- 
6/1932, p. 228). 


Pe „oaspetele din urmă”, George Drumur, îl 
putem afla lumină lină „în Bucovina (în care) totul se 
întunecă“, unde oficiază cu ritmicități păgâne pentru 
sufletul neamului. Prima lui carte de poezie, „Solstiţii“, s- 
a tipărit la Cernăuţi, în 1936. A doua carte, „Suflete în 
azur“ (Bucureşti, 1940), am aflat-o comentată (de fapt, 


trăită) în presa literară bucovineană a vremii, iar trăirile 


de atunci nu pot fi contaminate de ifosele critice de mai 
târziu: 


„George Drumur: „Suflete în azur“, Bucureşti, 
Editura „Bucovina“, 1940... „Suflete în azur“ e o 
culegere de poeme care cuprinde nuanţe subtile de 
adâncuri metafizice, conturate în cadrul natural, neliniște 
rigidă, vagă, calmă, către transcendental. 


Ca tehnică a versului, domnul George Drumur are 
unele afinități cu poeţii Rainer Maria Rilke şi Georg 
Trakl, ca de altfel mulți dintre tinerii poeţi arboroseni. 


Utilizând elementul de folclor bucovinean, 
domnul Drumur ne-a dat poeme pline de prospeţime, de 
suavitate şi de-o rară frumuseţe ca „Intoarcerea spre 
lume“: 


„Apropiaţi-vă de anii copilăriei, 

de satul lunatec din colindă, 

de primii paşi nesiguri şi timizi, 
porniţi cu-ntâiul basm din tindă, 

sau, în „Sfârşit nelămurit“: 
„Aplecaţi-vă spre umilinţa porumbului 
să-l auziţi în nopţi cum pocneşte 


dintre bălegar de singurătate, spre temelii 
de întuneric şi cu ce chiot creşte“. 


Ele dispun de nesfârşite imagini, de subtile 
metafore şi cântă lanurile, cerbii, înserarea, cadru exotic 
şi plastic al munţilor pe care: 


„Au întârziat brânduşele în zăpadă 
cu domniţele-ndreptate spre baladă, 
undeva-n iubirile fără steme 

când copilăria nu li se mai teme 


nici de-o înceată bunăvestire 
nici de trecerea sub înstelate coviltire“ 
(„Rarăul“). 


„Pentru paloarea fratelui din legendă“, poetul se 
urcă: 


„... uneori la mioriţa de imagini 
ca un voievod tăcut în istorie“ 
şi continuă: 

„ŞI parcă n-aşi vrea altă glorie 
decât să stai lângă aceste pagini, 


unde mă-nconjoară copilăria 

cu izvoarele ascunse bucuria 
azurului, înalt din anotimp 
şi-unde mă voi sui şi eu la timp“. 


Modest, domnul George Drumur trăieşte integral 
şi lucrează efectiv pentru sublimul artei, urcând pe 
orizontul destinului său poetic. 


Versurile domnului George Drumur închid în 
frăgezimea lor o întreagă gamă de simțiri şi, cristalizate 
temeinic, adâncimea viziunilor şi meditaţiilor sale pure“ 


(George Pivin Leandru, Revista Bucovinei, nr. 5/1943, 
pp. 249-250). 


A treia carte de poezie, „Vatră cu stele“ (Cernăuţi, 
1942), apărută „când căzură ploi subțiri şi reci din munţi“ 
şi când „în nămiez de zi / au plecat oştenii / prin toamna 
poienii / fără a trezi // din grădini de stele / dorul trist, 
tăcut. / Nimeni n-a zăcut / cu arma-n răstele”, avea să fie 
urmată, abia peste trei decenii, de „Însemnele anilor“ 
(1973) şi de „Neodihna cuvintelor“ (1986), în vreme ce 
romanele, nuvelele şi prozele sale încă mai aşteaptă în 
uitare. 


Specializat, prin studii universitare cernăuţene şi 
timişorene, în artă muzicală şi dramatică, apoi, prin studii 
universitare bucureştene, în matematică-fizică şi drept 
(19), George Drumur a fost de folos patriei postbelice ca 
secretar literar-muzical al Operei din Timişoara şi ca 
profesor discret, anonimizat. „Da“ cum poate să fie păcat, 
bre, că doar nu ne vede nimene şi nici n-are să ştie 
cineva“, mă grăbesc să contracarez eventuala nedumerire 
a cuiva, cu replica unui personaj al povestirilor sale. A 
murit la Timişoara, în 7 iunie 1992. 





Limite 


In fiecare din noi creşte o minune 
curată ca zăpezile dintâi, dar nu ne 


ştie nimeni taina, nimeni nu ne cheamă 
să ne ridicăm din lut ca faţa din năframă. 


Ori de câte ori am căutat în umbră vreo lumină 
resimţeam tristeţile pământului cum iar suspină, 


cum tresar din somn copiii, oamenii, copacii 
şi cum se-ncovoaie în vârtejuri nesfârşite vracii 


ca să redeschidă flăcări din tăciuni în spuză: 
lumea tăinuită-n zarea de ceruză. 


Deşi pustiită ni-i inima şi dorul, 
totuşi cresc în noi nădejdi ca-n pasărea rănită 
zborul. 


(Convorbiri Literare, Anul LXXIV, 
Nr. 4/1941, pp. 428, 429) 


Gravură 


Culoarea nopților a înflorit solemn 
stihiile spuzite-n jur de mănăstire; 
voievodul izvodit, din crusta lui de lemn 
şi poposit de mult aşteaptă-aceeaşi ştire. 


Ajunul serilor i-a troienit privirea 
albastră ca un sunet prins pe sub uluce, 
ce se resfiră-n larg, odată cu ivirea 
decorului cu zori şi-a nopţii ce se duce. 


Se cumpănesc spre zodii ciuturi ca spre moarte 
Şi-ndeamnă stelele să se coboare-n ape; 

în preajmă-le vin boii Domnului să poarte 
supusul trup spre-nalturi, drumul stins să-i sape. 


Înmuguresc, prin cuiburi de azur, chilimuri, 
legendele ce picură-nnoptări pe largi păduri, 
pe sate, pe ogoare-n somn, pe albe ţărmuri, 
Vezi moarte peste tot, deşi nu poţi s-o-nduri. 


Iar gândul prins cu daltă-n voievod trecu 
odată cu-nserările culese în fereşti, 
adulmecând iubirea-i, ce se desfăcu, 
ecou de curcubeie-n cântece s-o creşti. 


Aşijderea şi lemnul amurgi demult, 


căci veacurile vechi spre cele noi se duc; 
prin sotnii siderale regii-nvinşi ascult, 
balada c-un voievod sub umbră de haiduc. 


La prag de mănăstire se topi o stea, 
doar singură domnita nu putu să stea. 


(Junimea Literară, An. 22-23, 
Nr. 10-12, 1933-1934, p. 38) 


Pridvor cu voievozi 


Pe drumuri dantelate cu legende slave, 
voievozii prin furtunile-nserărilor pornesc 
spre mănăstiri, spre vecinice vegheri bolnave 
ŞI gloriei primesc pereţii trupul lor domnesc. 


În funde de tăceri, cosiţe de cărbune 
domniţele sfioase-n dragoste înnoadă; 
şi-aşteaptă trandafirii zărilor să sune, 

prin plauri, albi, hulubi în poala lor să cadă. 


Apusurile când se vor închide-n duhuri 
cuminţi ca îngerii prin albăstrimi şi stele 
miracolele-ntâi plecărilor din stuhuri 

sub cerul lor din somn vor turbura castele. 


Iar prundurile-n alb vor pregăti popasul 
miratelor ajungeri. Neaua de veninuri 
va-mpiedica intrarea-n mănăstiri pân” ceasul 
se va-nchide stins în mândrele seninuri. 


Şi mieii Domnului, albaştri în icoane, 
vor însemna urcuşul primului luceafăr 
prin liniştite împietrite în coroane, 

prin logodirea-n săbii, frate al meu teafăr. 


Doar undeva, pe drumuri, astrul în răspânte 

Va-nzăpezi ulucele pustii şi sfinte 
cu hârburi de lumină, fără să mai cânte 
voievozilor din chipuri vechi balade sfinte. 


La vatra nedormitului păstor, un mugur 
cu fâlfâit sălciu şi uguit de soare 

va strepezi cu clopote în mers nou strugur 
şi va sluji plecarea vieţii prin ninsoare. 


Argintii dimineţilor, prin cimbruri rare 
pe unde cerul resfirat în curcubeie, 

se moaie-n ierburi abur de decor pe zare 
şi rodul de pelin se mută în ştiubeie. 


Iar voievodul prins cu spada-n mână 
străpunge asfințitul unde urma-l mână. 


(Junimea Literară, An. 22, 
Nr. 4-6, 1933, p. 72) 


ISI 


Peisaj 


Mesteceni tăcuți prin răspântii 
dezvăluie largă visare; 

în sălcii pletoase, cărunte, 
fiorul tomnatic tresare. 


Se-nşiră în pâlcuri lăstunii 
căci zarea aprinsă îi cheamă 
şi codrul mut fumegă doruri 
rupându-şi bronzată năframă. 


(Junimea Literară, An. 20, 
Nr. 9-12, 1931, p. 284) 

Oglindire-n scuturi 


Amurg împăunat cu aurite steme 

prin burguri medievale lunecă tăcut; 
legendele pornesc pe câmpuri să blesteme 
herzogii cu armurile brumate-n scut. 


Se-nnoadă în adâncuri mari de basme 
pridvoare cu-nserări şi călăreți pribegi; 
iubirile cum înălbesc fantasme 

şi prăbuşirile cum se întorc la regi... 


Bunicul Grimm aduce-n fiecare seară 
prietenilor săi năframe cu poveşti. 

Şi hornul, tinda, cu balauri se presară 
ce-aşteaptă numai ceasul şi spada să-i loveşti. 


Innebunesc furtunile pe Rhin, spre munţi. 
Limanul unui schit pios ascunde-va 

copiilor toţi cavalerii blânzi, cărunţi, 
care-au plecat cu-o cruciadă-n goană, crunţi, 


încât şi-acuma, poate, se luptă undeva. 


(Junimea Literară, An. 22, 
Nr. 1-3, 1933, p. 28) 

Cantilenă 


Culege podgoria de lumini şi aur 
culoarea zorilor pentru stihii şi nunţi; 
aromele din struguri ard verzui în plaur 
beţia de azur, la care nu renunţi. 


Trec paseri spre ştiute cuceriri, 

văzduhul, răcoros ca muşchiul prin păduri, 
le creşte pe-aripi de sfială şi-n priviri 
albinelor polenul cum le creşte pe la guri. 


Şi vitele ridică ziua-ncet din păpuriş, 
căci seara dă în spic pe lan şi ape: 
descântecul bolnav scăpă, de ieri, furiş, 
norocul haiducesc alt drum să-şi sape. 


(Streinul, Mircea, 


Poeți tineri bucovineni, 
Bucureşti 1938, p. 50) 

Cerul în icoană 


Colindul zorilor la geamuri verzi 
a înflorit, în boarea gerului, 
aroma năzdrăvană-n care pierzi 
şi umbra ta şi urma cerului. 


lisus, un abur de lumină, plin, 

în ieslea de omăt, cu stele-n păr, 
veghează trecerea sub cer străin, 
ştiutul drum, cu magi, spre adevăr. 


Ciobani cu bâte prinse în pământ, 

cari poartă frica ielelor în sân, 

pe umeri au brăzdare mari de fân, 

cu gând să-l ducă Domnului ca legământ. 


Şi s-a umplut cu ape şi cu stânci 
tot geamul, încuind în zori de zi 
re-ntoarcerea minunii de atunci 

şi-a cerului ce-n sticlă se urzi. 


Păstorii au pornit la drum, 
iar umbra lor călătoreşte poate şi acum. 


(Streinul, Mircea, 
Poeți tineri bucovineni, 


Bucureşti 1938, p. 51) 

Umbre pe lut 


De m-ar primi azi plantele în rădăcini, 
m-aş înveli în vremea lor curată, 

ca ploile prin pajişti fără spini 

să mă răsară-n noaptea mea surată, 


şi vulpile gălbui să doarmă-n umbra mea; 
pândarii să-mi arunce-n muguri stele, 

să le-nfloresc veninul prăfuit în cea 

mai verde noapte stinsă în castele. 


Păunii dimineţilor în grâne 

să şteargă brumele-nnoptărilor adânci, 
să pot porni prin plaur şi cu zâne 

spre apele în care să mă sting pe brânci. 


Şi vuietul vieţii să sfinţească 
închiderea în scuturi şi pădure, 

ca din nămolul veşted, slut, să crească 
iar azur şi alte înfruntări să-ndure. 


(Streinul, Mircea, 


Poeți tineri bucovineni, 
Bucureşti 1938, p. 51) 

Bucurie 


Bucură-te, pădure, 
că-n minunea înzăpezirii tulpinilor 
legende au crescut din toamna călinelor. 


Bucură-te, plugarule, 
de creşterea tăcută a furtunilor, 
a ploilor peste stelele minunilor. 


Bucură-te, mamă, 
de bună-vestirea-n care-ai intrat 
când semnele din somnuri te-au lătrat. 


Bucură-te, mănăstire, 
că-n ţărmul de umbră al liniştii tale 
fratele meu s-a retras singur din cale. 


(Streinul, Mircea, 


Poeți tineri bucovineni, 
Bucureşti 1938, p. 52) 

Trecere 


Fanarul nopţii te-a luminat 
pentru faţa marelui-mpărat. 


Ca, în suişul luminat de seară, 
victorii înstelate să răsară. 


Ci să le-aduni în braţe de tăceri 
(culesul lor la nimeni să nu-l ceri). 
Căci umerii tăi viscoliți de glorii 
s-or oglindi în luminiş de dorii. 


Iar ceasul stins ţi-a rumeni plecarea, 
în scoarţe mari de vis s-o scurge-ncet cărarea 


ce te-o purta prin clăi de soare 
şi prin sălbatice izvoare. 


Regatul culorii se schimbă pe vad, 
umbrele cresc, stelele scad. 


(Streinul, Mircea, 


Poeți tineri bucovineni, 
Bucureşti 1938, p. 53) 

Vămile luminate 


Şi cresc în noaptea-mi mari sălbătăciuni de-azur 

şi zale-albastre le-aburesc, prin porți, la vămi de duh; 
solie trupului, înscris în basmele din stuh, 

o poartă sufletu-mi. Iar linişte să-ndur? 


Blestemele furtunilor se vor zidi 

în tundrele de nordică cicoare; 
semnalele din burguri nu vor prididi 
înflăcărarea stingerii, când moare 


în cruciadă regele sub spadă — 
şi cântecele-l pescuiesc sub zadă. 


(Streinul, Mircea, 


Poeți tineri bucovineni, 
Bucureşti 1938, p. 54) 

Semnele gorunului 


Cuvintele mele n-au poale liniştea 

pe care-o cauţi la îngerii din rugăciuni, 
nici albăstriul palid de pe comori 

al flăcărilor ce se clatină între tăciuni. 


Dar au culoarea suprafeţelor, 
înceţoşate undeva-n plantaţii, 
să crească prin savanele stelare, faune, 
precum cresc încet furtunile din spaţii. 


Ochii mei n-au poate liniştea înrourată 
a voievozilor călugăriţi în glorii, 

NICI apropierea cerului, nici noapte 

ŞI nici bucuria primelor victorii. 


Au însă în clipele de tulburare 
câteodată orizonturi lirice prea vaste, 
câteodată ceţuri unde regii singuri 
rătăcesc prin stemele culorii caste. 


Alteori, prin fluiere de vise, 

lunecă spre munţi şi spre copilărie, 
iar în ceasurile de vedenii suie 
peste spaima morţii rugăciuni tăriei. 


Dar gorunul verde şi înalt, subţire, 

mi-a sunat odată drumul peste fire. 
Pocnetele cuielor mă cheamă la popas 
şi nu ştiu pe unde umbra mi-a rămas 


De mă va căuta odată fratele, 

să nu fiu întors la el cu spatele. 
Dacă-n ţărnă faţa mi s-a pierde, 

poate că va creşte un gorun mai verde 


Şi o să răzbată mai uşor tăriile 
ca să mă ajungă în toate copilăriile. 


(Universul Literar, Anul XLVII, 
Nr. 21/1938, p. 6) 

Seară văratică 


A prins să odrăslească seara prin grădini 
şi tămâie-n pridvoru-i merii: mirodenii; 
iar nucii monahali, cu fructul crud, străini, 
înseamnă împlinirea slujbei pentru denii. 


Tăcerea, ca o mladă, stăruie în ciuturi; 

au înflorit, departe, bobii de lumină. 
Cireşii-au nins petale — roi bogat de fluturi — 
răspântiilor izvodind visare plină. 


Şi creştetul ni-l miruie salcâmii buni, 
înveşmântaţi curat cu grele ramuri. 

Tu-n seara asta stele nu-ndrăzni s-aduni, 
căci ele singure-ţi vor înflori în geamuri. 


Şi veste să nu duci copiilor, că-i seară; 

ei vor simţi-o-n rugile lor pentru somn; 

ci bună fie cale-albastră şi polară 

ce le va povesti de-un voievod sau domn... 


(Streinul, Mircea, 
Poeți tineri bucovineni, 
Bucureşti 1938, p. 54) 

Oceane 


Mari păuni deschide-apusul peste 
orice plecare dintre ape 

şi dincolo de drum, dacă mai este, 
trupul tău pe țărm nu-ncape. 


Trebuie să rătăceşti ascuns, cu seara 

prin pădurile uitate pe sub mări, 

unde rădăcinile se nasc din flori, ca şi ceara, 
şi-unde nu cresc nici blesteme, nici ocări. 


Zilele plutesc deasupra, brumării, ciudate, 
ca un zbor în somn, departe, 

grele bolți de domuri verzi şi fumurii, 
unde viaţa de lumină se desparte. 


N-are loc o stea să şadă, 
n-are cine s-o mai vadă. 


(Streinul, Mircea, 


Poeți tineri bucovineni, 
Bucureşti 1938, p. 55) 

Hotare 


Între noi cresc dumbrăvi înalte de ploi, 

din care copilăria noastră abia se mai zăreşte 
în dulămi de balade lungi şi moi; 

ca sfinţilor pe sticlă chipul cine frunzăreşte? 


Şi cine va ridica zmeul din basm 

spre cerul bucuriei prin bruma de nori, 
când jucăriile ne-au ruginit în priviri 
şi clopotul de lut ne sună la surori? 


Căutăm lângă drum umbră de copaci 
ca fiarele un cimitir nevăzut; 

să aibă fraţii un semn, de ne-or căuta, 
că undeva pe-aproape am căzut. 


(Streinul, Mircea, 


Poeți tineri bucovineni, 
Bucureşti 1938, p. 56) 


24 


Trudă 


Cavalerii stau sub domuri în zale 
pentru marea cruciadă a morţii 
şi-aşteaptă cometa să treacă-n furtuni, 
ca să arunce războiului sorții. 


Spada s-o-ncovoaie-n pajişti şi în noi 
ca pe-un curcubeu în veşnicii de lut, 
să nu treacă nimeni înaintea lor 

de rugina sângelui de nu-i umplut. 


Sub apusuri viorii de linişti par 
magi încrucişaţi pe ziduri cu penel, 
îmbrăcaţi în zale de argint, călări 
şi porniţi să nu dea înapoi defel. 


Au intrat în domuri la întâiul popas 
şi-urma lor pe ziduri a rămas 


(Streinul, Mircea, 


Poeți tineri bucovineni, 
Bucureşti 1938, p. 56) 

Sfârşit nelămurit 


Aplecaţi-vă spre umilința porumbului, 
să-l auziţi în nopţi cum pocneşte 

dintre bălegar şi singurătate, spre temelii 
de întuneric şi cu ce chiot creşte. 


Ascultaţi cum între prunduri izvoarele se sting 
şi cum de frica oamenilor în rădăcini se-ascund 
şi-apoi prin tulnicele plantelor cum merg în sus, 
să nu-şi atingă apele în drum spre cerul scund; 


ascultați cum se cunună flăcăii prin cântec 

şi nunta cum şi-o pregătesc între nesomn şi perne, 
ca, apoi, să intre amuţiţi în ghețarii albi, 

când mireasa singură în paturi se aşterne; 


ascultați între pumni cum v-a trecut copilăria, 
cum paşii vă sună a lut şi se opresc în drum 
ohavnici ca oierii când se strâng sub zadă, 
s-aprindă vreo baladă, să-i mănânce scrum. 


Şi mireasa de zăbavă 
cum vă caută prin slavă. 


(Streinul, Mircea, 


Poeți tineri bucovineni, 
Bucureşti 1938, p. 57) 

Balada ciocârliei 


Plugul ară, ară 
pentru grâu, pentru secară, 


pentru satele gătite 
şi-n văzduh nou învelite. 


Ciocârlia-n palid nor 
suie cântece de dor 


ŞI se roagă pentru vară — 
plugul ară, ară. 


Cuibul ei sub funigei 

fierul îl dărâmă-n trei 

şi-l ascunde-n noapte amară, 
plugul ară, ară. 


Norii trec pe hat, pe zare, 
pasărea fără cântare 


cade drept ca o povară — 
plugul ară, ară. 


Fără apă, fără somn 
creşte-n cerul celui Domn 

puii ei în lungă sară, 
plugul ară, ară. 


Cade noaptea, cade-o stea, 
nu se-aude nimenea — 


între-ascunsele hotară 
plugul de vis ară, ară. 


(Junimea Literară, An. 28, 
Nr. 1-12, 1939, p. 29) 

Balada oştenilor plecaţi 


În nămiez de zi 

au plecat oştenii 
prin toamna poienii 
fără a trezi 


din grădini de stele 
dorul trist, tăcut. 
Nimeni n-a zăcut 
cu arma-n rastele. 


Drumul se lărgea 
ca-n păduri cuvântul 
îi chema pământul 
ŞI îi amăgea. 


Codrii s-au ascuns 
şi-au rămas ponoare. 
Unde-au fost izvoare 
ploile-au pătruns. 


De-au cătat spre sate 
satele-amurgeau 
drumul ce-şi croiau 
se surpa în spate. 


De stăteau pe ape 

apele secau. 
Câţi se-ncumetau 


nu puteau să-i scape. 


Şi-au cătat hotarul 
ŞI l-au tot cătat 
pân” ce-au înnoptat 
ca-n cireşi amarul. 


De când au plecat 
norii albi — zăpadă — 
cresc fără să-i vadă 
prin colinzi, în sat. 


(Revista Bucovinei, nr. 2/1942, p. 39) 

Înaltele păduri... 


Înaltele păduri, agreste, 

se pierd ca zările în ceaţă. 
De-am şti că-n fiecare dimineaţă 
pălesc aceleaşi zori pe creste 


şi-aceleaşi calme cărărui 
lumina şi-o întind spre cer 
ca-n visul pur, tăcut, sever 
ispita clipei amărui 

ne-am ridicat de sub blestem, 
ca norii albi peste hotare 
spre a ne pierde fiecare 


în umbra unui crud totem. 


(Revista Bucovinei, nr. 4/1942, p. 116) 

Solemnele culmi 


Solemnele culmi se deschid 
în asprele inimi de piatră 

şi mâinile cad peste blid 
asemeni cenuşii din vatră. 


Se-ntorc primăverile toate 
să-nvie din moaşte lumina. 
Țărâna pustie nu poate 
culege din patimă vina. 


O stea dintre brume răzbate 
şi urcă spre cer ca o mladă, 
tulpina-i uscată se zbate 

în gresii, dar cine s-o vadă? 


Şi cine să-i prindă culoarea 
mâncată de pietre, de ploi? 
când vântul se zbate-n ogoare 
iar vremile trec peste noi? 


Atât de adâncă-i fântâna, 
cu ghizduri atât de uscate, 
că sună lumina, păgâna, 
Şi nimeni nu poate să cate 


Cum orele cresc lângă stele 
ŞI anii prin trunchi în inele. 


(Revista Bucovinei, Anul II, nr. 6/1943, p. 287) 

Intomnări bucovinene 


Au întomnat miresmele în Bucovina 
şi heruvimii Dragomirnei şi gorunii; 
fântânile coboară, ocolind colina, 
fuioarele de ceaţă-n streşinile prunii... 


De lângă strune s-au desprins în vagi stihii 
tristețile acelor oameni, de atunci, 

alăturea de inimă şi lângă prunci 

pe care foamea albă i-a făcut stafii. 


Lângă tulpini de stele nimeni nu-i la pândă, 
toţi arborii au căzut în ceţuri de furtună, 
nici coarnele de cerb nu are cin“ să vândă 
şi stau aşa, ca anii; nimeni nu-i adună. 


In Bucovina totul se întunecă, 
dumbrăvile culorilor rodesc încet, 
numai Voievodul de la Putna spune că 


arzândele dureri au gură de profet... 


(Revista Bucovinei, nr. 9-10/1944, p. 297) 

Iarnă rurală 


Printre întristatele omete 
satul creşte-n palida furtună 
dorul ploilor din corn de lună 
şi din nevăzuta zării sete. 


Serile colindă prin livadă, 

pe sub visul merilor din sucuri; 
precum ceara îşi sfârşeşte-n mucuri 
slava care n-o să se mai vadă. 


Viscolele s-au urcat spre ceruri 

ca şi turnurile cenuşii de fum — 
strânge-azurul laptele ceresc din drum 
pentru seara care va miji în geruri. 


Rătăceşte sufletul prin amintiri 
ca prin uliţe-nserările domneşti, 
basmele se-nşiruie după fereşti 
ca troienele, târziu, după clădiri. 


Nu mai e hotar sub stea, 
steaua n-are ce cădea ... 


(Revista Bucovinei, Anul I, nr. 1/1942, p. 13) 

Cetate nebună 


Peste-ntunecatul foburg 
clopotul uitat în amurg 


vui prelung şi greoi 
ca sunetul de oboi. 


leşiră copiii-n pridvor, 
chemaţi de un duh incolor, 


Dar nu mai intrară în casă, 
căci mari lumini de mătasă, 


lăsate de pasări de fier, 
i-au dus până la cer... 


Nici clopotul de-atunci nu mai sună 
şi a rămas cetatea nebună. 


(Revista Bucovinei, Anul III, nr. 5/1944, p. 193) 

Oaspetele din urmă 


În cetatea cu oaspeţi domneşti 
cerul nopţilor se-mparte tuturor, 
chipul domnitorului aprins de dor 
nu se mai întunecă pe sub fereşti. 


Altădată, era forfotă şi zor. 

Când intrase moartea-n haine omeneşti, 
fiecare i-a-nchinat rachiu în ceşti 

ca să aibă pretutindeni mare spor. 


Au poftit-o pe la praznice şi nunţi, 
cum se cade unui oaspete rar, 
chiuiau moşnegii cu-asudate frunţi 
ŞI jucau cu tâlc ca limbile pe jar. 


Când căzură ploi subțiri şi reci din munţi, 


din cetate numai moartea zâmbea vag, amar... 


(Revista Bucovinei, nr. 1-2/1945, p. 33) 

REFERINŢE CRITICE: 


Şt. I. Turcu 
Solstiţii, poeme de George Drumur 


Solstiţii, poeme de George Drumur, cu 5 gravuri 
în linoleum de Rudolf Rybiczka. Tipografia Iconar, 
Cernăuţi, 1936. Prinse în neegală întindere de coardă 
sufletească, poemele dlui Drumur aduc iureş de candori 
medievale, urcuşuri spre soare sau adâncimi ascunse. 
Înfrângeri ideale, rugăciuni adânci întregului Cosmos, pe 
care-l ascultă cum se frământă şi în care ar vrea să se 
transforme: 


„Păunii dimineţilor în grâne 

Să şteargă brumele-nnoptărilor adânci, 
Să pot porni prin plaiuri şi cu grâne 

Spre apele în care să mă sting pe brânci” 
(Umbre pe lut). 


ÎL ispitesc voievodale amintiri cu zâne şi călăreţi 
pribegi, cu domniţe ce-noadă în coadă dragostea şi lebede 
pe lac. Poartă în minte gravura unui voievod pe un perete 
de mănăstire şi-l doboară vremile când: 

„Poemul de haiducie al cuvintelor 
s-a oprit pe tulpinile îmblânzite ale flintelor”. 


Sfârşitul nebănuit, cu ureche la fecundaţia 
pământului: 


„Aplecaţi-vă spre umilinţa porumbului, 
Să-l auziţi în nopţi cum pocneşte 

Dintre bălegar şi singurătate, spre temelii 
De întuneric şi cu ce chiot creşte”. 


(Cuvântul Argeşului, Anul |, 
Nr. 21-22/1936, p. 3) 


38 


Ion Şiugariu 
George Drumur: Suflete în azur 


N-am crezul niciodată într-un regionalism 
cultural. De aceea am trecut cu destulă răceală şi 
neîncredere pe lângă mişcarea inițiată de un grup de poeţi 
bucovineni, în jurul minusculei reviste Iconar. Oricâtă 
nădejde am pune în talentul real şi suficient mărturisit al 
unora dintre pionerii acestei mişcări, cum este poetul 
Mircea Streinul, pentru a nu-l cita decât pe cel mai 
reprezentativ, nu cred că literatura noastră va cunoaşte 
vreodată un curent bucovinean, o spiritualitate 
românească specific bucovineană. Literatura se adresează 
totdeauna universalităţii. Altfel, este o literatură minoră, 
insignifiantă. Ea poate avea cel mult o culoare locală. 
Acesta este însă un element secundar, eterogen, prin 
urmare, nu poate forma obiectul unei preocupări 
principale, unice. Nu pentru că e italiană e mare Divina 
Comedia, ci pentru eternul uman pe care-l închide şi 
pentru arta cu care este prezentat. 


Ne vom dispensa, aşadar, de epitetul care 
totdeauna însoţeşte numele dlui George Drumur, de câte 
ori confrații mei binevoiesc a vorbi despre opera lui. 
George Drumur este un tânăr poet român, înzestrat, 
evident, cu calităţi remarcabile. Ultima sa carte, a doua 

mi se pare, intitulată frumos Suflete în azur, este o 
contribuţie serioasă la afirmarea poeziei noastre tinere. 
Cuprinde cinci cicluri, motivate cam insuficient: Semnele 
anotimpurilor, Tinerețe fără bătrâneţe, Drumuri în ceaţă, 
Solstiţii şi Întoarcere în azur. 


Ceea ce caracterizează poezia lui George Drumur 
este zbaterea atât de crunt umană de-a sparge tiparele 
proprii şi de-a se înălța spre culmi, mai aproape de cer. 
Eterna caznă zadarnică a sufletului omenesc de-a se 
depăşi, de-a învinge greutatea care-l ţine prea mult lipit 
de pământ, Excelsior. O poezie de elevaţie, de puritate şi 
strictă interioritate, scrisă într-un vers de respiraţie largă, 
domoală, cu fraze lungi cu propoziţiuni atributive, fără 
ruperi, fără revolte şi, poate de aceea, fără un ritm prea 
tare, prea riguros. Odată cu sentimentul acesta de tindere 
dureroasă, aproape conştient zadarnică spre culmi, spre 
depăşire, versul lunecă, se strecoară şi el, fără plesnituri, 
fără ţipete de rimă, supus, resemnat, de multe ori de 
importanţă minoră. Imaginile lui George Drumur sunt 
atât de delicat, de feminin construite, atât de abstracte 
uneori, încât îşi pierd aproape funcțiunea lor 
plasticizatoare, formând o atmosferă de imprecis, de 
nelămurit, foarte proprie poeziei sale. Iată un exemplu de 
poezie gen George Drumur: 


„Unde anii pregătesc o înviere 
nesfârşite zăpezi de tăcere 
ne-aşteaptă ca pe-un anotimp bogat, de aur, 


să nu ni se dărâme sufletul prin plaur. 


Fug de noi copiii şi mioarele 

ca de secetă izvoarele. 


N-avem umbră, nici cuvânt, 
n-avem urme pe pământ. 


Dinainte-ne stau nopţile eterne: 
lumea ce-am visat-o lângă perne. 


Lumina ochilor ne-a rămas pe drum 
Spre-nvierea zilelor n-am cum să mă-ndrum. 


Nici cuvântul aşteptat nu vine 
şi cine-o să ne scoată de aicea, cine? 


căci la drum când am plecat, 
nimeni nu ne-a-nduplecat” 


(Drumuri şterse, p. 64). 


Acolo unde este mai slab dl George Drumur este 
în poezia cu accente autohtone, presărată cu un misticism 
gen Blaga fărâmiţat, facil, fals. În locul frumoasei poezii 
de atitudine, care formează partea cea mai consistentă din 
această carte, întâlnim aici o oscilație puerilă între o 
atmosferă de împrumut, totdeauna periculoasă şi inutilă, 
şi o realitate sufletească bogată, proprie, plină de resurse. 
Tot atât de fără motivare sunt unele referiri la peisajul 
specific bucovinean, sufletesc sau natural, elemente 
absolut eterogene, într-o poezie care exploatează o atât de 
general umană stare sufletească, cum e aceea a luptei 
dintre pământ şi cer. 

În afară de aceste rezerve, cartea dlui George 
Drumur închide frumuseți demne de cea mai sinceră 
apreciere, mărturisind un poet de autentic talent, viguros 
şi plin de surprinzătoare resurse. Un destin pe care şi l-a 
definit singur: 


„Ploi de slavă limpezi cum îi cerul 
au crescut în buruieni, înalte. 
Somnul în doi şi scutul şi oierul 
veghelor spre semnele din alte 
drumuri, fără orizont, pierdute, 

ca nisipul călător prin apă” 


(Destin, p. 57). 


Printre multele cărți de poezie care se adresează 
acestei rubrici, Suflete în azur este o carte merituoasă. 


(Meşterul Manole, Anul II, 
Nr. 13/1940, pp. 56, 57) 

Constantin Fântâneru: 


George Drumur: Suflete în azur 


poeme cu cinci desene de Mac Constantinescu, 1940 


În poezia de nouă structură, despre care am scris 
că se organizează pe principiul cuvintelor cu „încărcătură 
mitică”, Mircea Streinul apare ca organizator zelos al 
unui program de „activitate”. Zicem „program de acti- 
vitate” şi nu de „idei”, fiindcă modul de a face poezie din 
cuvinte cu „sarcină mitică” nu-l atribuim numai lui 
Mircea Streinul, ci unei întregi serii de tineri, în fruntea 
cărora el ambiţionează să fie, prin meritul de a produce 
mai mult şi mai viguros. Alături de Mircea Streinul, vrea 
să stea Iulian Vesper, care, prin nota sa de originalitate, 
râvneşte s-o ia chiar înainte primului. Mircea Streinul e 
mai febril şi mai spaţiat, lulian Vesper mai lucid şi cu 
veleităţi de adâncire. George Drumur se apropie de cei 
doi, deprins şi el să facă poezie din cuvinte cu „sarcină 
mitică!, şi necedând nici unuia meritul de iniţiator. E 
vorba de o întrecere: cine dovedeşte o încredere mai 
robustă în eficiența poeziei, cine o leagă mai trainic de un 
moment şi de un spaţiu autohton, cine face ca 
productivitatea să fie mai semnificativă într-o direcție de 
transcendere... Mişcarea în care se înscriu numeroşi 
tineri, aproape prin fiecare volum de versuri apărut, este 
interesantă deci prin susţinerea repetată a unui program 
de activitate, şi pentru scopurile presupuse poeziei. 

Astfel, fiecare autor arată ce trebuie să facă poetul 
spre a fi poet, şi la ce să-şi destineze opera. Suntem 
nevoiţi să lăsăm la o parte ceea ce este erezie, în acest fel 
de a considera exprimarea lirică, să neglijăm riscurile 
inerente unei devălmăşii într-un domeniu rezervat 
exclusiv subiectivităţii, şi să cercetăm fenomenul în acel 
aspect al său de tensiune spre o transcendenţă, care nu-şi 
pierde eficienţa, oricare ar fi soarta poeziei în sine. 
Poezia din cuvinte cu „sarcină mitică” are o tensiune de 
transcendență spre neam, spre „matca stilistică”, spre 
vatra sângelui, spre vadul spiritual al moştenirilor. 
Eficienţa lirismului „mitic” se supune unui proces de 
întoarcere spre sursă. Cuvinte ca „voievod”, „oier”, 
„poveste”, „doină”, „pădure”, „stejar”, „brumă”, „cerb”, 
„ciută”, „azur”, „amure”, „stele”, „ogari”, sânge”, 
„somn” etc., care, în configuraţia dată de versificatori, nu 
au eficiență concretă, trăiesc totuşi „liric” alimentate 
ombilical din matricea în care ele au reală existență 
mitică. Nu vom spune că ele fiinţează mitic în vorbirea 
țărănească. 


Poate că ţăranul este mai mult personalizant, 
decât mitic, iar „cuvintele” lui sunt plastice, concrete, 
datorită viziunii personaliste a unei lumi, prin care circulă 
cuvântul Domnului. Ori, cuvintele cu „încărcătură 
magică” nu se înrudesc structural cu cuvintele de 
încărcătură logică. Ele se combat şi, în adâncime, se 
resping. În poezia populară, în proverbe şi ghicitori, 
„sângele” însemnează sânge, „somnul” somn, „pasărea” 
pasăre, „steaua” stea, etc., iar alte cuvinte, ca „azur”, 

„ogar”, „glorie”, „constelaţie”, „anotimp”, „baladă” etc., 
lipsesc cu totul... 


În folclor, cuvintele indică puteri magice, 
descoperă atribuţii de omologare, de analogie şi 
corespondenţă între individ şi parte, iar aceste funcții 
magice se îndeplinesc cu maximum de precizie, ca 
ritmul, ca ritualul, ca practicile liturgice. Descântecul, de 
pildă, este o „rugăciune”, care nu este auzită de cel căruia 
i se adresează, dar care se împlineşte datorită exactităţii 
formulei. Cineva se poate ruga stelelor, pronunţând o 
formulă de descântec; cu siguranță că stelele nu-l voi 
auzi, dar cu aceeaşi siguranţă, cererea i se va împlini, 
datorită exactității de pronunție a formulei. Orice 
îndeletnicire magică, orice aplicaţie folclorică în acest 
sens cunoaşte legea structurală a formulei, pe care o 
subliniază textele despre magie, din orice vreme, cum 
întâlnim, în Plotin, care spune clar: „Ceea ce obţinem 
fiindcă am cerut, printr-o simplă rugăciune, de pildă, sau 
prin incantaţii spuse după regulile artei, toate aceste 
efecte nu trebuiesc atribuite fiinţelor de sus, ci naturii 
operaţiei îndeplinite... Rugăciunea îşi produce efectul 
fiindcă o parte a universului este în legătură prin simpatie 
cu altă parte, precum, la o liră acordată, vibrația se 
propagă de la o coardă la cea vecină ei, cu care se află în 
consonanţă... Nu trebuie să credem că rugăciunile se 
împlinesc prin voinţa divinităţilor, precum nu trebuie să 
credem că cei stăpâniţi de puterea incantației îşi dau 
seama de unde vine această incantaţie... Când un şarpe 
fascinează un om, omul nu înţelege şi nu simte influenţa, 
în momentul când se produce, ci după efectuarea ei. 
Astfel, când ceri prin rugăciune ceva de la unele făpturi, 

o influenţă porneşte de la acele făpturi la cel care se 
roagă sau la cel pentru care s-a rugat; soarele şi astrele, 
când le rugăm nu ştiu nimic de rugăciunile noastre” 
(Plotin, Dificultățile sufletului). 


Cele mai vechi texte învederează funcţia precisă a 
cuvintelor magice în folclor... De unde vin, atunci, în po- 
ezia pe care am numit-o configuratistă, cuvintele cu 
„sarcina mitică”? Dintr-o anumită tensiune de 
transcendenţă, direcţionată spre realitatea neamului, a 
istoriei, a ţării ca depăşitoare a individului... Există o 
conştiinţă de moment istoric, de misiune culturală, de 
apostolat... care a început cu semănătorismul... s-a 
convertit în tradiționalism şi continuă azi în poezia care 
ambiţionează să dea chip spiritual unui orizont spaţial, 
unui moment cultural... Poetul se integrează în destinul 
colectiv de seminţie, de norod, de neam... De aceea 
cuvintele sale nu sunt personalizante, nu poartă 
conţinutul logic, ci duc ca spre un stup, ca spre un roi, 
polenul neindividual, cuvenit tiparelor unui fagure 
comun. Originea cuvintelor de sarcină mitică se află, 
deci, într-o deliberaţie intelectuală, într-o gândire asupra 
literaturii româneşti ca expresie autohtonă, ca sinteză a 
unor coordonate stilistice originare, cum a fost gândirea 
semănătoristă sau cea tradiționalistă... În ce priveşte 
raportul acestei gândiri cu folclorul, ea păstrează funcţia 
magică a cuvintelor, sublimând-o în plan spiritual, sau nu 
ține seamă de această necesitate de sublimare şi confundă 
funcția magică a cuvintelor cu sarcina lor mitică... cum se 
întâmplă în producția lirică de care ne ocupăm. Dar 
indiferent de abaterile de la condiţii mai subtile, poezia 
aceasta este interesantă prin tensiunea de transcendenţă 

spre realitatea de neam. Acest sens de transcendere 
individuală în istorie şi cultură se întrevede în poemele 
manifeste, prin care autorii îşi expun concepţii de 
cunoaştere lirică, de destin al poetului etc. În genere, 
ideile lor nu sunt adânciri sau mărturisiri ale persoanei, ci 
fapte ale insului, mişcări, gesturi de raportare la ceva din 
afară de sine, de lepădare sau de apropiere. 


Din tot ce spune Mircea Streinul despre o poetică 
de uz colectiv, din amestecul cam turbure de încuviinţări 
şi tăgăduiri, rămâne operant un plan de fapte, care, 
executate într-un spațiu dat, cu scop de integrare 
spirituală, ar constitui cunoaşterea lirică. Poetul trebuie să 
săvârşească ceva, prin raportare la ceva din afară, la 
cadrul său obiectiv... Cunoaşterea lirică implică deci o 
invitaţie la spaţiu, la decor. Ea este o colindă, o plimbare 
rituală, transformarea unei mişcări, a unor deplasări în 
„poveste”; în legendă... De aceea, poezia se produce prin 
îndemn la faptă... la poveste... iar comunicarea ei devine 
povestire: 


„Haide să colindăm Cernăuţii să-i prefacem 
în legendă; pădurea noastră să fie! — 

până când mi-oi putea ridica bordei în 
adevărata pădure; seara uriaşă pe Weinberg; 
mare de piatră; fumul zilelor fascinant 
cartier industrial. Doamne cum aş vrea 

să fiu frate cu stejarul acela ori cu grâul 

ori valea Prutului; ascult ploile, aceste 
unice ploi ale Cernăuţilor, cetatea mea 
dintre neguri. Fie bucolicele acestea ţie 
laudă, tu, oraşul cel mai frumos din lume, 

oraşul în care-a visat şi-a iubit pentru 
întâia oară Mihai Eminescu, şi unde toamnele-s 
o-mpărătească ploaie de aur pe umerii şi fruntea 
poetului” 
(op. cit., p. 152). 


Nici lulian Vesper nu scapă de amestecul 
direcțiilor, părând uneori că are un program net de poezie 
abisală, când invocă: „,...lasă-mi privirea semnelor 
netulburate, / Ale văzduhului şi ale tăcutelor constelații. / 
„un cântec nou va cobori din stihiile amicale” (Poeme de 
Nord, 7). Dar poetul lui este şi un „vestitor” de destin 
colectiv. 


Nu se ştie ce soartă va avea o astfel de producţie 
poetică, interesantă deocamdată prin tensiunea ei de 
integrare în realitatea neamului. Pentru ca ea să rămână, 
ar trebui să structureze un umanism, să sublimeze, pe 
plan spiritual, sensurile cu intenționalitate practică. 
Operația de sublimare este aceiaşi la care trebuie să se 
supună folclorul spre a fi poezie. În folclor, formulele au 
aplicaţie într-un domeniu al voinţei, ele provoacă fapte şi 
pornesc de la fapte. Formulele folclorice, sublimate în 
poezia cultă, îşi pierd caracterul voliţional de provocare 
de activităţi magice, cristalizând, în schimb, pe plan 
spiritual, ca scheme în care intră ca element de 
compunere şi invizibilul. Acest invizibil, ce nu-şi are 
sediu în experienţa subiectivă, este o stare, o realitate 
străină, spre care subiectivitatea tinde să şi-o integreze ca 
fiindu-i înrudită prin participarea la aceiaşi configuraţie. 
Folclorul, deci, sublimează prin cantitatea invizibilului ce 
o aduce în poezie. În ce măsură va izbuti să sublimeze 

poezia de care ne ocupăm realităţile exterioare 
subiectivităţii, socotite ca un invizibil necesar, este dificil 
de prevăzut. lulian Vesper, de pildă, cu toată dedicația sa 
unor realităţi abisale lirice prin invizibilitatea lor, se ţine 
foarte rar de principiul enunțat, versificând când 
conţinuturi de psihologie afectivă, când teze voliţionale, 
ca în citatul de sus. Dar, ca şi Mircea Streinul, Iulian 
Vesper are tenacitatea de a fi poet, concepând activitatea 
literară ca o „ambiţie”, ca o „glorie”: 


„Cine l-a văzut păşind spre abis 
Cu pas îndrăzneţ de victorii? 
Ochi stinşi. Peste câmpuri 
Bătea în vânt de glorii” 
(op. cit p. 25) 


Poezia ca „ambiţie”, ca „glorie”, nu ni se pare 
întemeiată în adâncimea realului liric... Lirismul se 
gândeşte ca sursă originară şi nu ca ecou... Este un destin 
fără martori... un proces ce se dezlănțuie din conflictul 
său cu invizibilul... Dar „gloria” şi „ambiţia” sunt 
inerente felului de poezie ce se raportă, cu atâta 
insistenţă, la un văzut spaţial şi care îşi ia cuvintele mi- 
tice dintr-o dilataţie istorică de moment cultural... O 
glorie asemenea visează şi George Drumur, într-o 
poetică, mărturisită în volumul „Suflete în azur”, recent 
apărut, cu o intensă aplicaţie a principiului cuvintelor cu 
încărcătură mitică. Poema sa, Destin, cu greu s-ar putea 
deosebi, de către un nefamiliarizat, de o alta, scoasă din 
volumele lui Mircea Streinul sau Iulian Vesper. Poate 
poetul să-şi revendice originalitatea printr-o claritate a 
expunerii, printr-o cumpănire lexicală: 

„Ploi de slavă, limpezi, cum îi cerul 
au crescut în buruieni, înalte. 
Somnul îndoi şi scutul şi oierul 
veghelor, spre semnele din alte 
drumuri fără orizont, pierdute, 

ca nisipul călător prin apă, 


Nu mai căuta argint în lut, du-te 

gloria istoriei de-ţi sapă, 

nu-n cuvânt şi-n arse constelații. 
Nordul pământean de te-ar cunoaşte, 
nu te-ai mai lărgi tăcut prin spaţii — 

în ceresc pridvor te-or odihni prelaţii 
să nu-ţi cadă-n putregai trudite moaşte” 


(op. cit., p. 57). 


Semnificativă pentru concepţia poetică pe care o 
analizăm aici este încă şi următoarea invitaţie, făcută 
după acelaşi program comun, şi pe care George Drumur 
o întitulează „Întoarcere spre lume”: 


„Apropiaţi-vă de anii copilăriei 

de satul lunecat în colindă, 

de primii paşi, nesiguri şi timizi, 

porniţi cu-ntâiul basm din tindă. 
Apropiaţi-vă de colibele de tăceri, 

unde ţăranii nedumeriţi străjuie-n plante, 


chemarea frățească a vremii 
şi a strămoşilor uitaţi în azurate versante. 

Odihniţi-vă măcar odată 

lângă rădăcinile vreunui copac, 

ca să simţiţi cum se adună anii 

prin miezul altui țărm. Domol, opac. 


Drumul nordului ne cheamă, 
fără inimi, fără teamă 

către marea înnoptare, 

unde ceața e mai mare 

decât steaua uriaşă 

Inima de-o stoarcem 

nu ne mai întoarcem” 


(p. 49). 


lată, deci, o poezie care, spre a se realiza, 


presupune săvârşirea cu anticipație a o sumă de fapte cu 
sens ritual: „apropierea de satul lunecat în colindă”, „de 
colibele de tăceri”, de „rădăcinile vreunui copac”, apoi 
„chemarea nordului”, „stoarcerea inimii”... Sunt elemente 
incantatorii, de caracter mai mult voliţional, nesublimat 
suficient... Totuşi interesante prin tensiunea lor de 
transcendenţă spre peisagiu... Rămâne ca poetul să fie 
atent la primejdiile procedeului. 


(Universul Literar, Anul XLIX, Nr. 5, 1940, p. 2) 

Mihai Niculescu: 


Vatra cu stele, 
poeme de George Drumur 


Ca să înţelegi poezia cuiva, încercarea cea mai 
legitimă este de a căuta să pătrunzi în intenţiile 
stihuitorului. Voluptatea înţelegerii o presupune pe aceea 
simetric corespunzătoare, de a fi înțeles. Încercând să 
actualizezi poezia prin înţelegere, cauţi să regăseşti actul 
inițial determinator al mişcării sufleteşti, al intenţiei 
comunicative pe care-o numim activitate poetică. Actul 
poetic, ca oricare dintre manifestările spiritului, e un gest 
profund de sociabilitate şi mesagiul care ni se comunică 
pe această cale apare cu atât mai purtător de consecinţe, 
cu cât intenţia este mai organizată. 


Există un fel de a fi poetic, care cultivă cu 
predilecție expresia spontană şi directă a trăirii sufleteşti 
ca împrejurare nemijlocit autobiografică şi ca o vagă 
aspirație sau  visătorie  nesfârşită şi  nespecificată, 
întreținând climatul prielnic unei confuzii inextricabile de 
nostalgii şi doruri. 


Poemele dlui George Drumur, publicate în 
volumul „Vatra cu stele”, ni s-au părut ilustrative pentru 
felul poetic pe care l-am schiţat. Cele mai multe din ele 
sunt bizare ca resturile desperecheate dintr-un naufragiu 

al spiritului — unde de o frumuseţe tulburătoare — eşuat 
poate din cauza avântării disproporționate şi a ignorării 
propriilor puteri. Recunoaştem, după culoarea afectivă 
puternică a poeziei dlui George Drumur, prezenţa arderii 
lăuntrice şi a trăirii personale a unor sensuri, dar care sunt 
acestea aproape că descurajăm să le putem desluşi în 
lucirea palidelor pâlpâiri tremurate peste obscuritatea 
adeseori ireductibilă a versurilor dumisale. Încercarea de 
a reconstitui, cu fragmente răzlețe o simbolistică 
răscumpărătoare din transa afectivă a poemelor, rămâne 
aproape nerăsplătită. 


Orice limbaj este, într-o oarecare măsură, 
personal, în măsura în care simţim îndemnul să mai 
facem o dată, luând-o de la capăt, fiecare cu uneltele 
proprii, această lume în care ne-am găsit şi pe care am 
găsit-o făcută gata. 


Să căutăm şi în limbajul poeziei dlui George 
Drumur semnele corespunzătoare unui îndemn 
asemănător şi felul în care se organizează într-un alt chip 
al lumii, încercând să fie cât de puţin convenţional spre a 
putea fi totuşi transmisibil. 


Autorul constată intuitiv şi versifică direct că 
tristețea, de pildă, e o stare poetică, fără să pară a avea 
vreo îndoială cu privire la calitatea conţinutului brut al 
afectului tristeţii, ca „subiect” de poezie. Odată însă, cel 
puţin în „Balada tristeţii”, care-i poate cea mai organizată 
poezie din „Vatra cu stele” şi cea mai limpede 
proclamativă a unui înțeles de artă poetică proprie, 
această stare sufletească nu mai apare ca un incident 

localizat autobiografic printr-o cauză trecătoare, dar ca o 
tristeţe metafizică, în a cărei tonalitate afectivă se 
colorează deosebitor, chiar felul poetic al dlui George 
Drumur: 


„Tristeţile cresc 

şi cad peste rană, 

e stinsă şi ruga 

şi stihul din strană. 


Cuprindem adesea 
tot veacul în noi, 

dar umbra-i mănâncă 
din palide-t foi... 


De-am fi numai lut, 
ne-am prinde de plante, 
dar sufletul suie 

spre ceruri, spre pante. 


În vagi anotimpuri 
ne pierdem măsura, 
ne pare că-n vis 
ni-i toată măsura. 


De dincolo raza 
Se scurge în ceaţă 
şi nu-i mai simţim 
licoarea pe față. 


Zarea ne-o petrecem 
Şi-n răcoare trecem”. 

Climatul propriu al acestui fel de poezie e mai 
ales sugerat în strofa: 


„În vagi anotimpuri 
ne pierdem măsura, 
se pare că-n vis 

ni-i toată măsura”. 


Ca în toate poeziile din „Vatra cu stele”, şi 
această „Baladă a tristeţii” e o stare înfăţişată descriptiv, 
difuză în mod egal ca efect, fără ca ritmul lăuntric al 
mişcării sufleteşti să înregistreze vreo variaţie. 


Unul din motivele care alimentează cel mai 
frecvent tristeţea ca stare autobiografică a poetului e 
amintirea copilăriei, criteriu de apreciere a creşterii în 
vreme şi termen de comparaţie melancolic, cu prilejul 
căruia ideea timpului, concretizată prin metafora 
vegetației cotropitoare, revine obsedant: 


„De dincolo, copilăria 

nu mai răzbate pân” la mine 

şi nu mai ştiu de bucuria 
minunii — timpu-i tot mai mare, 
cresc ierburile tot mai pline 

pe vârsta mea, ca pe hotare”. 


Stingerea livezii 


Ce repede se despart copilăriile de noi 
şi cât de-mpărăteşte se ascund în basme, 

aşa precum în fiecare toamnă, după rod, 
se-ascund culorile-n păduri ca nişte iasme. 


Nici o duminică nu ne aşteaptă în sat, 

să strângem de pe lespezi nucile la cununie, 
morişca din pârâu a lunecat cu malul, 
poveştile-s în cimitir, ca auru-n mumie. 


Şi anii sunt mai mici ŞI verile-s mai scurte; 
răcoarea orelor din întomnare ne adastă, 
stârnitul anotimp mai limpede-i într-o gutuie 
decât în toată slava bucuriei noastre, vastă. 


Cu gândul strâns într-un pahar de rouă şi argint, 
s-o ridica din margine de stea, târzie, floarea: 
vor cununa cereştile inele mâini nesigure 

Şi inima-n pământ de vis îşi va mâhni culoarea. 


Ne vom avânta în vremi s-ajungem copilăria, 
ca să-i simţim din nou, amară, bucuria. 


Alternarea peisagiului sufletesc cu peisagiul fizic 
contribuie la mişcarea unduitoare, legănată ca o ritmică 
revenire asupra ei însăşi, a poeziei. Strofa a treia, mai 
ales, e caracteristică pentru netezimea contrastului între 
culoarea sufletească atât de intensă a versului „Şi anii 
sunt mai mici şi verile-s mai scurte” şi senzaţionalismul 
pur, plasticitatea radioasă a cestuilalt vers, subliniată şi 
mai mult, prin contrast cu acela imediat următor: 
„Stârnitul anotimp mai limpede-i într-o gutuie / decât în 
toată slava bucuriei noastre, vaste”. 

Reveria  extatică din „Balada tristeţții” şi 
voluptatea tristă, pătrunzătoare, a ritmului din „Stihuri 
pentru timp” caracterizează climatul poeziei dlui 
George Drumur. Contururile ei se estompează în ceața 
acelor „vagi anotimpuri” evocate, desigur neprielnice 
maturaţiei formelor şi „„măsurii”, de-a cărei pierdere 
poetul nu se arată totuşi îngrijorat. 


(Universul Literar, Anul LI, Nr. 43, 1942, p. 5) 

E. Ar. Zaharia: 
Geoge Drumur: Vatra cu stele 


George Drumur: Vatra cu stele. Poeme. Citind 
pe dl Drumur, îmi aduc aminte de dl Paul Fort, prinţul 
poeților francezi de după moartea lui Mallarme, acela 
care stătea la „Closerie des lilas” cu Balmont, cu Papini 
şi cu alți mari creatori ai secolului XX european. 


DI Drumur, de asemenea, se distinge prin subiecte 
mari, prin tratare gravă, prin lexic când suculent popular, 
când neologism recent, dar armonizându-se în poemă. 


Primele 4 balade cântă soldaţii plecaţi să caute 
hotarul,  desprinzându-se din atmosfera satului şi 
copilăriei fără a trezi nostalgii: prietenul bucovinean care 
a plecat „să-şi regăsească în azur stăpânii” şi a cărui 
amintire e persistentă: ciocârlia care se roagă până-n 
seară, iar cuibul îi este dărâmat de plug, tristețea din 
inimă. Dl Drumur utilizează procedee de poezie 
modernă, împletite cu unele procedee de cântec popular. 
Ritmul, tăietura frazei, rima simplă, cursivitatea 
expresiei, melodia interioară dau farmec poeziei, cu toate 
că abundă elemente peisagistice. Uneori aceste aspecte 
de natură derivă firesc din starea de suflet care e lirica şi 
peisajul se colorează şi el liric. 

Titlul al doilea. „Întunecarea culorilor”, pare a 
indica totul din poezia dlui Drumur: numai umbre au 
rămas din copilărie, din amintiri, din chipuri scumpe. 
Remarc şi aici tonalitate lirică tristă, exprimată printr-un 
vers ca „acolo, unde inima a triumfat”, „acolo, unde 
sufletul creştea”. 


Frumoasă este „Maica Domnului”, un imn de 
laudă curat, de creştin supus, ca în biserica ortodoxă. 
„Bucură-te, prea nevinovată”, „cea bogată în daruri”, 
„cea plină de minuni”, aminteşte un precis text 
bisericesc. Natura şi oameni simt uşurare prin ocrotirea 
pe care-o au de la Mireasa lumii. 


Celelalte poeme, multe din ele semnificative, 
rămân valabile creaţii, tot în linia acestor consideraţii. DI 
Drumur e stăpânit, ca şi dl Iulian Vesper, de-o lume de 
tristeți magice. Pe când însă la dl Vesper elementele îşi 
caută un reazem metafizic şi atitudinea poetului este 
aulică, de orgoliu celest, la di Drumur elementele îşi 
caută trecutul, sunt cuprinse de dor, iar poetul stăpânit de 
nostalgii. Copilăria cu peisagiul ei material şi sufletes se 
perindă colorat prin anii poetului pentru a-i simţi „amară, 
bucuria”. 


Uneori poemul e litanie, alteori, îndemn retoric; 
peste tot dl Drumur încearcă să varieze la maximum 


subiectele autohtone, ritmul, dispoziţia strofei, rima 


Se evidenţiază un anumit final scurt, rupt, după 
strofe ample; rimele alăturate în distihuri; unele încercări 

reuşite de inovaţii (fofem, privi şi-n lin, etc.) şi 
neologismul alături de arhaism. 


(Revista Bucovinei, Anul |, 
nr. 10, oct. 1942, pp. 249, 250) 

George Pivin Leandru: 
George Drumur: Suflete în azur 


George Drumur: Suflete în azur (Bucureşti, 
Edit. Bucovina. 1940). Culegerea de poeme ..Suflete în 
azur” a poetului arborosean George Drumur, apărută în 
preajma unor vremuri de restrişte pentru neam, a fost 
atunci puţin prezentată publicului de periodicele literare 
şi de critici, aşa că socotim utilă o revenire asupra acestei 
cărți. 


În timp ce o productivitate poetică abundentă, 
lipsita de realizare estetică, se înregistra, apariţia 
culegerii de poeme „Suflete în azur” a fost o regăsire 
către înalturile de safir ale artei. Fără a fi minuţioşi, căci 
de altfel scopul acestor rânduri nu este de a diseca poezia 
dlui Drumur, ci doar de a o prezenta în linii generale, 
evidenţiem câteva din motivele dlui George Drumur. 


„Suflete în azur” e o culegere de poeme, care 
cuprinde nuanţe subtile de adâncuri metafizice, conturate 
în cadru natural, nelinişte rigidă, vagă, calmă, către 
transcendent. 


Ca tehnică a versului, dl George Drumur are unele 


afinități cu poeţii Rainer Maria Rilke şi George Trakl, ca 
de altfel mulţi dintre tinerii poeţi arboroseni. 

Utilizând elementul de folclor bucovinean, dl 


Drumur ne-a dat poeme pline de prospeţime, di suavitate 
şi de-o rară frumuseţe, ca-n „Intoarcere spre lume”: 


„Apropiaţi-vă de anii copilăriei, 

de satul lunecat în colindă, 

de primii paşi nesiguri şi timizi 

porniţi cu-ntâiul basm din tindă” 

sau, în „Sfârşit nelămurit”: 

„Aplecaţi-vă spre umilinţa porumbului 
să-l auziţi în nopţi cum pocneşte 

dintre bălegar de singurătate, spre temelii 


de întuneric şi ce chiot creşte”. 


Ele dispun de nesfârşite imagini, de subtile 


metafore şi cântă lanurile, cerbii, înserarea, cadrul exotic 
şi plastic al munţilor, pe care: 


urcă: 


„Au întârziat brânduşele în zăpadă 
ca domniţele-ndreptate spre baladă, 
undeva-n iubirile fără steme 

când copilăria nu li se mai teme 


nici de-o înceată bună-vestire 
nici de trecerea sub înstelate coviltire” (Rarăul). 


„Pentru paloarea fratelui din legendă”, poetul se 


„„..uneori la mioriţa de imagini 

ca un voievod tăcut în istorie” 
şi continuă: 


„ŞI parcă n-aşi vrea altă glorie 
decât să stai lângă aceste pagini 


unde mă-nconjoară copilăria 

ca izvoarele ascunse bucuria 
azurului înalt din anotimp 
şi-unde mă voi sui şi eu la timp”. 


Modest, dl George Drumur trăieşte integral şi 
lucrează efectiv pentru sublimul artei, urcând pe 
orizontul destinului său poetic. 


Versurile dlui George Drumur închid, în 
frăgezimea lor, o întreagă gamă de simţiri şi, cristalizate 
temeinic, adâncimea viziunilor şi meditaţiilor sale pure. 


Trecând peste micile scăderi, care sunt depăşite 
de aportul estetic ce îl aduce sensului idealist al artei, 
„Suflete în azur” redau un liric deplin realizat, ce 
stăpâneşte un stil personal şi, totodată, fără îndoială, unul 
dintre puţinii creatori de frumuseți literare ai generaţie 
tinere. 


(Revista Bucovinei, Anul II, 
nr. 5, mai 1943, pp. 415,416) 

Cuprins 
Mărturisitorii: George Drumur, 2 


Limite, 6 

Gravură, 8 

Pridvor cu voievozi, 10 
Peisaj, 12 

Oglindire-n scuturi, 13 
Cantilenă, 14 

Cerul în icoană, 15 
Umbre pe lut, 16 
Bucurie, 17 

Trecere, 18 

Vămile luminate, 19 
Semnele gorunului, 20 
Seară văratică, 22 
Oceane, 23 

Hotare, 24 

Trudă, 25 

Sfârşit nelămurit, 26 
Balada ciocârliei, 27 
Balada oştenilor plecaţi, 29 
Înaltele păduri..., 31 
Solemnele culmi, 32 
Întomnări bucovinene, 33 
Iarnă rurală, 34 

Cetate nebună, 35 
Oaspetele din urmă, 36 

